**ELŐTERJESZTÉS**

**Szombathely Megyei Jogú Város Közgyűlésének 2024. január 25-i ülésére**

**Javaslat a JUSTClimate projekttel kapcsolatos döntés meghozatalára**

Szombathely Megyei Jogú Város Közgyűlésének Gazdasági és Jogi Bizottsága 147/2023. (V.22.) GJB számú határozatával hozzájárult a JUSTClimate pályázat benyújtásához a Scalable Cities Action Grant 2. felhívására. A pályázat támogatást nyert, a 49.500 EUR-ról szóló támogatási szerződés 2024. január 8-i dátummal aláírásra került a felek által. A 9 hónapig tartó projekt megvalósításában támogatott partnerként az ABUD Mérnökiroda Kft. is részt vesz.

A pályázat fontos eleme egy energetikai és fenntarthatósági ügyekkel foglalkozó státusz megteremtése a Polgármesteri Hivatalon belül. Feladata a projekt megvalósításában való folyamatos részvétel, a helyi együttműködő felekkel aktív kapcsolati háló kialakítása és működtetése, a projektben létrejövő szakmai dokumentumok véleményezése, a civil adatgyűjtés működtetése az ABUD Mérnökiroda Kft-vel történő szoros együttműködésben.

Az elnyert támogatásból a Polgármesteri Hivatal Városüzemeltetési Osztály Beruházási Irodáján jönne létre egy státusz a végrehajtással érintett időszakra. A fenti módosítás átvezetésén túl a Polgármesteri Hivatal Szervezeti és Működési Szabályzatában egy technikai jellegű módosítás kerül átvezetésre.

Kérem a Tisztelt Közgyűlést, hogy a fentiek alapján a határozati javaslatot jóváhagyni szíveskedjék.

**Szombathely, 2024. január 17.**

**/: Dr. Nemény András:/**

**HATÁROZATI JAVASLAT**

**.…/2024. (I.25.) Kgy. sz. határozat**

1. Szombathely Megyei Jogú Város Közgyűlése a JUSTClimate projekt megvalósítása érdekében 2024. február 1. és 2024. október 15. közötti időszakra, határozott időre létrehoz Szombathely Megyei Jogú Város Polgármesteri Hivatala Városüzemeltetési Osztály Beruházási Irodáján egy fő státuszt, így a Polgármesteri Hivatal engedélyezett létszámát 2024. február 1. napjától 2024. október 15. napjáig 279,5 főben állapítja meg. A Közgyűlés a létszámbővítés fedezetéről az Önkormányzat 2024. évi költségvetéséről szóló önkormányzati rendeletben gondoskodik az elnyert támogatás terhére.
2. A Közgyűlés jóváhagyja a Polgármesteri Hivatal Szervezeti és Működési Szabályzatának az előterjesztés melléklete szerinti módosítását.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Kalmár Ervin, a Városüzemeltetési Osztály vezetője

Nagyné dr. Gats Andrea, a Jogi és Képviselői Osztály vezetője,

Stéger Gábor, a Költségvetési és Adó Osztály vezetője)

**Határidő:**  azonnal